Die Burger/Boardwalk Mnr. PE Saterdag gekies | News24
Die Burger/Boardwalk Mnr. PE Saterdag gekies
Die Burger/Boardwalk Mnr. PE 2015 word eerskomende Saterdag-aand tydens ’n gala- geleentheid gekies. Hier is hulle tydens een van hul vele spanbou-uitstappies Foto: VERSKAF
Die Burger Boardwalk Mnr. PE vir 2015 sal Saterdagaand, 13 Junie, tydens ’n spoggeleentheid by die Boardwalk se Internasionale Konferensiesentrum aangewys word.
Sedert die ontstaan van die kompetisie het die gala-aand ’n onbetwiste hoogtepunt op die stad se sosiale kalender geword.
Die plegtigheid span die kroon op ’n mallemeule van bedrywighede oor ’n tydperk van nege weke.
’n Spanbounaweek by Kuzuko Lodge buite Port Elizabeth, het die finaliste se uithouvermoë tot op die uiterste beproef, maar gelukkig is hulle met die hulp van Profiles Health Club in puik fisiese toestand.
Saam met die waaghalse van die Eastern Cape 4x4 Challenge Club, het die adrenalien behoorlik gepomp en die modder gespat. Sensei Clint Frieselaar het die manne touwys gemaak met verdedigingstegnieke.
Dit was egter nie net aksie en adrenalien nie. Die finaliste is geskool in die fynere kunsies van openbare optrede deur motiveringsghoeroe, dr. Janin Vansteenkiste.
Trigon het hulle psigometries getoets vir belangstellings, persoonlikheid en vermoëns.
Danksy Pastryworks sal die nuwe Die Burger Boardwalk Mnr. PE en sy mede finaliste die pad na ’n geliefde se hart ken met kookvernuf en die fynere kunsies van onthaal.
Die kompetisie het ten doel om die jong manne bewus te maak van behoeftes in die gemeenskap en om maniere te vind om dit aan te spreek. Die Burger Boardwalk Mnr. PE 2015 ondersteun die ACVV Khayalethu Jeugsentrum en die NSRI.
Die wenner sal ook ’n liefdadigheidsorganisasie van sy keuse tydens sy jaar as Die Burger Boardwalk Mnr. PE ondersteun. Hy is ook die KANSA, manlike kanker ambassadeur.
By die gala-aand sal die manne ’n lus vir die oog wees geklee in die nuutste modeneigings deur Birch’s Man, bokhaar-produkte en formele aanddrag deur Heinz In Style.
Die gehoor sal vermaak word deur Two Tone en dansers van Viruosity. Die verhoog word versorg deur Angelic Wonders Decor, terwyl Above and Beyond Productions en CB Entertainment die tegniese sy van die produksie beheer.
Die produksiekoste word geborg deur Algoa Steel. Sphere Photography is die amptelike fotograaf. ABT Business Services is verantwoordelik vir die berekening van die punte. Met ’n magdom ongelooflike pryse op die spel is dit van uiterste belang dat die wenner eerlik en regmatig aangewys word.
Die wenner sal met die komplimente van British Airways na ’n Sun International Hotel vlieg om sy kontantprys, geborg deur The Boardwalk, te gaan spandeer.
Die ontwerpershorlosie van Francarlo Designer Goldsmith en ’n nuwerwetse haarstyl deur Shag High Voltage Hair, om maar ’n paar van die lang rits pryse te noem, sal sorg dat die jong man die koppe laat draai.
Kaartjies vir die geleentheid vra slegs ’n donasie van R120 en kan gekry word by die finaliste of Heinz In Style, Derde Laan 45, Newton Park